b'\n_START_ARTICLE_\nDr\xc5\xbeavno sre\xc4\x8danje mladih literatov Ur\xc5\xa1ka\n_START_PARAGRAPH_\nDr\xc5\xbeavno sre\xc4\x8danje mlade literature Ur\xc5\xa1ka je festival, na katerem literarna revija Mentor \xc5\xa1e ne objavljenim literatom vsako leto podeli nagrado Ur\xc5\xa1ka in s tem nagrajencu oz. nagrajenki, ki se jih je \xc5\xbee oprijelo ime "ur\xc5\xa1ljan/ka", omogo\xc4\x8di natis prvenca. Nagrade se podeljujejo od leta 2000 dalje, od leta 2002 pa je prizori\xc5\xa1\xc4\x8de podelitve Slovenj Gradec._NEWLINE_Tekmovanje poteka v ve\xc4\x8d etapah in sicer so avtorji, ki do januarja po\xc5\xa1ljejo svoja besedila na literarni nate\xc4\x8daj revije Mentor, povabljeni na enega od \xc5\xa1estih regijskih sre\xc4\x8danj, kjer so izbrani polfinalisti. Med njimi dr\xc5\xbeavni selektor izbere do sedem finalistov za osrednji del festivala v Slovenj Gradcu. Na samem festivalu pa dr\xc5\xbeavni selektor in urednik Mentorja izbereta zmagovalca festivala.\n_START_SECTION_\nPredzgodovina\n_START_PARAGRAPH_\nFestival Ur\xc5\xa1ka se naslanja na \xc5\xa1tiridesetletno tradicijo republi\xc5\xa1kih sre\xc4\x8danj pesnikov in pisateljev za\xc4\x8detnikov, na katerih je sodelovalo ve\xc4\x8d kot \xc5\xa1est tiso\xc4\x8d udele\xc5\xbeencev med katereimi so mnogi danes uveljavljeni knji\xc5\xbeevniki: Maja Vidmar, Milan Vinceti\xc4\x8d, \xc5\xa0tefan Remic, Aldo \xc5\xbderjal, Vida Mokrin Pauer, Lidija Ga\xc4\x8dnik Gomba\xc4\x8d, Veno Dolenc, Franjo Fran\xc4\x8di\xc4\x8d, Boris Pintar, Ivo Stropnik, Ivo Frbe\xc5\xbear, Du\xc5\xa1an \xc4\x8cater, Ale\xc5\xa1 \xc5\xa0teger, Lucija Stupica, David Bedra\xc4\x8d, ... Sre\xc4\x8danja so med drugim spodbudila izhajanje revije Mentor in njene zbirke, \xc5\xa1tevilne literarne seminarje in delavnice, prevajalske \xc5\xa1ole, literarne kolonije itn.'